M. Dzurinda, predseda vlády SR: (2001-10-24):
Z tohto uhla pohľadu je úplne jasné, že podstatná časť diskusných príspevkov opozície bola úplne mimo témy. Preto nebudem sa ani podrobne k týmto vystúpeniam vracať, azda k jedinému, ktoré ma zamrzelo a ktoré urobil pán poslanec Kalman. Pán poslanec, vláda nerobí kolenačkovú politiku. Je podľa môjho názoru neseriózne zneužívať takúto vecnú tému na konštatovania podobného typu. Pán poslanec, ak máte dojem, že vláda robí voči Európskej únii kolenačkovú politiku, vyžiadajte si takýto bod programu, aby sme vám podali správu ako negociujeme, a my to radi urobíme. Jednoducho vláda negociuje ako rovnocenný partner, nikde nemáme horšie podmienky ako iné krajiny kandidátske, ale takto zneužívať rozpravu považujem za neseriózne. Chcem teda ešte raz povedať, že dnes nestojí téma tak, či roky 2006 alebo 2008, pretože o tom bolo rozhodnuté v roku 1999, pripomínam vám, že vláda rozhodla konsenzom všetkých členov vlády. Na rokovaní vlády bol vtedy prítomný aj hlavný negociátor za Slovenskú republiku a toto rozhodnutie vlády bolo jednomyseľné. Dnes rozho-dujeme o tom, či vezmeme kompenzáciu, ktorú nám Európska únia ponúka v objeme 6,5 mld. korún do roku 2006. Ak by som prijal pozmeňujúci návrh pána poslanca Fica, tak by to znamenalo, že Slovenská republika odmieta túto finančnú kompenzáciu. Je to úplne nezmyselné. Pán poslanec Fico sa veľmi rád štylizuje do polohy odborníka. Tu chcem ale povedať, že buď pán poslanec Fico tomu absolútne nerozumie, alebo úmyselne chce obrať Slovensko o 6,5 mld. korún a komplikovať cestu Slovenska do Európskej únie. To, čo som včera počúval od pána Fica... Kde ste boli 2 roky, pán poslanec Fico? To, čo som včera počúval od pána poslanca Fica, bola neuveriteľná krajná demagógia poškodzujúca Slovensko. Opakujem ešte raz, ak by sa pozmeňujúci návrh pána Fica premietol do vášho odporúčania, ak by vláda Slovenskej republiky, samozrejme, toto odporúčanie prijala, znamenalo by to, že povieme Európskej banke pre obnovu a rozvoj, ďakujeme pekne, my 6,5 mld. nepotrebujeme, ale záväzok vlády z roku 1999 plní. To som považoval za podstatné a dôležité, aby som vám takto povedal a, samozrejme, aby som aj apeloval na zodpovednosť každej a každého z vás, pretože dnes ide vskutku o to, či tie peniaze dostaneme v sume 6,5 mld. do roku 2006 s možnosťou rokovať o ďalších peniazoch od roku 2007, keď sa bude tvoriť nový rozpočet Európskej únie na to nasledujúce obdobie. Ešte sa pristavím pri jednom výroku pána poslanca Fica, ktorý ma neobyčajne udivil, pretože, pokiaľ viem, je právnik. Pán Fico sa čudoval, že vláda Slovenskej republiky rozhoduje, pán Fico sa čudoval, že sme rozhodovali o elektrárni, pán poslanec Fico sa čudoval, že rozhodujeme o privatizácii, pán poslanec Fico sa pýtal, o čom ešte vláda rozhodne samostatne. Žasnem nad tým, pretože som si myslel, že pán poslanec Fico pozná Ústavu Slovenskej republiky, pozná jej čl. 119, ktorý jasne hovorí o tom, o čom vláda Slovenskej republiky rozhoduje v zbore a za čo nesie ústavnú zodpovednosť. Takže, panie poslankyne, páni poslanci, chcel by som sa vám poďakovať za rozpravu, ktorá odznela k tomuto materiálu, a na samý záver by som vás chcel poprosiť, aby ste zodpovedným spôsobom zvážili, aká formulácia sa dostane do uznesenia z rokovania k tomuto bodu, pretože, tak ako hovorím, 16. novembra máme možnosť podpísať rámcovú dohodu, ktorá nám umožní postupne akumulovať prostriedky do roku 2006 v objeme 6,5 mld. Sk. Tieto peniaze, si myslím, potrebujeme. Tieto peniaze potrebujeme na to, aby sme mohli napr. platiť rekvalifikačné kurzy ľuďom, aby sme mohli robiť sociálnu politiku v regióne Jaslovské Bohunice, na ktorom, samozrejme, nám všetkým záleží, a preto si myslím, že takúto dohodu by vláda Slovenskej republiky s Európskou bankou pre obnovu a rozvoj mala podpísať. Ďakujem pekne. I. Presperín, podpredseda NR SR: Ďakujem, pán premiér, za vaše poznámky k rozprave. Páni poslanci, chápem vaše prihlásenie sa na svetelnej tabuli ako procedurálne návrhy, takže v rozsahu jednej minúty v zmysle rokovacieho poriadku prosím najskôr procedurálny návrh, potom jeho zdôvodnenie. Prvý pán poslanec Gašparovič.